**ГОВОР ОДРЖАН ПОВОДОМ ПРОГЛАШЕЊА ДОБИТИНИКА**

**НАГРАДА „СВЕТИСИЛАВ МИЛИЋ – МЛАДИМА ОД СРЦА“**

**У КАТЕГОРИЈИ ИНСТИТУЦИЈА ГОДИНЕ**

Ниш, 4. новембар 2022. године

Добро јутро,

Комисија за доделу Награда „Светислав Милић – младима од срца“, донела је једногласну одлуку да Награду у области институција године поделе:

1. Факултет уметности у Нишу и
2. Регионални центар за таленте Чачак

Рад факултета уметности у Нишу већ је 20 година посвећен младима и уметности. Не постоји сегмент уметности у граду Нишу да у њему нема макар неколико студената Факултета уметности који су ангажовани. Факултет са огромним успехом организује концертну и изложбену сезону од самог постојања до данас. Безброј културних дешавања у организацији професора и студената овог факултета значајно обогаћују културни живот града и имају запажене реперкусије на културу наше земље и региона, што потврђују и бројна признања. За 20 година рада, професори и студенти Факултета на сва три департмана освојили су више десетина домаћих и међународних награда на такмичењима, фестивалима и изложбама.

Награда им се додељује за изванредне резултате у ангажовању младих на пољу културе и уметности, као и за популаризацију уметности кроз изложбе, концерте, оперу, бесплатне концерте и изложбе у оквиру својих концертних и изложбених сезона које редовно посећују наши суграђани уназад 20 година.

Регионални центар за таленте Чачак је за 23 године постојања изнедрио велики број данас већ истакнутих научника. Републички центри за таленте основани су у периоду од 1990. до 2000. године. Школске 2018-19 тестирано је 256 полазника од којих је 188 кренуло на наставу. Истраживачке радове је техником академског писања урадило 68 ученика. Од 68 такмичара, њих 53 освојило је једно од прва три места и стекло услов да учествује на Републичком такмичењу.

42 полазника су освојила неку од прве три награде у различитим дисциплинама, док је у категорији специјалних награда, које подразумевају израду и одбрану истраживачког рада освојено 27 диплома у различитим дисциплинама.

Награда им се додељује за изванредне резултате постигнуте у менторском раду са ученицима који имају изразите способности и за постигнућа даровитих ученика на свим нивоима државног такмичења и смотре научно-истраживачких радова у 11 научних дисциплина.

Награде ће и Факултету уметности и Регионалном центру за таленте Чачак бити уручене на свечаности 15. новембра у Нишу.

Госпођа Љиљана Милић